ΚΑΝΟΝΙΣΜΟΣ (ΕΟΚ) αριθ. 749/69 ΤΟΥ ΣΥΜΒΟΥΛΙΟΥ της 22ας Απριλίου 1969 περί τροποποιήσεως των κανονισμών (ΕΟΚ) αριθ. 1014/69 και αριθ. 986/68 όσον αφορά τη χρησιμοποίηση του αποβουτυρωμένου γάλακτος και του αποβουτυρωμένου γάλακτος εις κόνιν για τη διατροφή ζώων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1) και ιδίως το άρθρο 7 παράγραφος 4 και το άρθρο 10 παράγραφος 2,

την πρόταση της Επιτροπής,

Εκτιμώντας:

ότι το άρθρο 7 παράγραφος 2 δεύτερο εδάφιο του κανονισμού (ΕΟΚ) αριθ. 804/68 προβλέπει ότι δύνανται να ληφθούν ειδικά μέτρα για το αποκορυφωμένο γάλα εις κόνιν, το οποίο δεν δύναται να διατεθεί υπό ομαλές συνθήκες κατά τη διάρκεια μιας γαλακτοκομικής περιόδου-

ότι οι συνθήκες αυτές έχουν πληρωθεί- ότι πράγματι η παραγωγή του αποκορυφωμένου γάλακτος εις κόνιν αυξήθηκε ταχύτερα από τις δυνατότητες διαθέσεως στην αγορά για τη διατροφή των ανθρώπων και των μόσχων- ότι οι εξαγωγές προς τις τρίτες χώρες είναι δυνατές μόνον εντός περιορισμένου μέτρου και με υψηλές επιστροφές- ότι ενδείκνυται, κατά συνέπεια, να επιτραπεί η χρησιμοποίηση του αποκορυφωμένου γάλακτος εις κόνιν, το οποίο αποτελεί αντικείμενο των μέτρων παρεμβάσεως, ως τροφή χοίρων και πουλερικών δια του καθορισμού ειδικής τιμής πωλήσεως-

ότι ο κανονισμός (ΕΟΚ) αριθ. 986/68 του Συμβουλίου της 15ης Ιουλίου 1968 περί καθορισμού των γενικών κανόνων για τη χορήγηση ενισχύσεων για το αποκορυφωμένο γάλα και το αποκορυφωμένο γάλα εις κόνιν που προορίζονται για τη διατροφή ζώων(2), ορίζει μεταξύ άλλων στο άρθρο του 2 παράγραφος 1 υπό α) ότι χορηγούνται ενισχύσεις για το αποκορυφωμένο γάλα που παράγεται και υφίσταται επεξεργασία σε γαλακτοκομείο μόνον αν διαφοροποιείται σε σχέση με ένα άλλο αποκορυφωμένο γάλα σύμφωνα με τρόπους που πρέπει να καθορισθούν-

ότι στο παρελθόν, αντί να προβεί σε μετουσίωση, η Γερμανία έθεσε σε λειτουργία με επιτυχία ένα διοικητικό έλεγχο που πρόσφερε ισοδύναμες εγγυήσεις- ότι υπάρχει φόβος μήπως μία υποχρέωση προς μετουσίωση επιφέρει την αισθητή πτώση της πωλήσεως στις εκμεταλλεύσεις του αποκορυφωμένου γάλακτος σε υγρή κατάσταση σε αυτό το Κράτος μέλος- ότι η προσφορά του αποκορυφωμένου γάλακτος εις κόνιν θα αυξάνετο επί πλέον και θα υπήρχαν κατά συνέπεια περισσότερα πλεονάσματα- ότι για να αποφευχθεί μία τέτοια εξέλιξη, ενδείκνυται να επιτραπεί στη Γερμανία να χορηγεί την ενίσχυση για το αποκορυφωμένο γάλα που παράγεται και υφίσταται επεξεργασία σε γαλακτοκομείο και υπόκειται σε διοικητικό έλεγχο που προσφέρει ισοδύναμες εγγυήσεις με τη μετουσίωση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 5 του κανονισμού (ΕΟΚ) αριθ. 1014/68(3) συμπληρούται με την ακόλουθη παράγραφο 3:

"3. Για τη συνέχεια της γαλακτοκομικής περιόδου 1968/1969, είναι δυνατό εν τούτοις να προβλεφθεί άλλη τιμή πωλήσεως για το αποκορυφωμένο γάλα εις κόνιν που εισήλθε στα αποθέματα προ της 1ης Απριλίου 1969 και χρησιμοποιείται στην παρασκευή συνθέτων τροφών που προορίζονται για τους χοίρους ή τα πουλερικά."

Άρθρο 2

Το άρθρο 2 παράγραφος 1 υπό α) του κανονισμού (ΕΟΚ) αριθ. 986/68 συμπληρώνεται ως εξής:

"Κατά παρέκκλιση από τις θέσεις αυτές, επιτρέπεται στην Ομοσπονδιακή Δημοκρατία της Γερμανίας να μην εφαρμόσει κατά τη γαλακτοκομική περίοδο 1969/1970 τον κανόνα της διαφοροποιήσεως, αν το αποκορυφωμένο γάλα υπόκειται σε διοικητικό έλεγχο που παρέχει ισοδύναμες εγγυήσεις με τη μετουσίωση."

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 22 Απριλίου 1969.

Για το Συμβούλιο

Ο Πρόεδρος

J. P. BUCHLER

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 169 της 18.7.1968, σ. 4.

(3) ΕΕ αριθ. Ν 173 της 22.7.1968, σ. 4.